Джащ фэдэу К1эрэщэ Тембот къыригъэлъэгъук1ыгъэ ц1ыфхэм яхудожественнэ концепцие зегъэушъомбгъугъэу упч1абэмэ яджэуап къытэу мэхъу. Къызэрэт1уагъэу, тхак1ом хъишъэр къык1и1отык1ыжьрэп, психологие гъэнэфагъэхэр зыхэлъ характер шъыпкъэхэр къетых нахь. Арышъ, хъишъэр (историер) характерым хэхьэ, характерыри хъишъэм къегъэнафэ. Ащ къыхэк1ык1э, тхак1ом гъуазэу и1эр характер шъыпкъэр ары, ц1ыф шэн гъэш1эгъонхэр ары. Хъишъэм къыпкъырык1ызэ уахътэм, ц1ыфым, дунаим къяк1уал1э ык1и ар художественнэ ек1ол1ак1эу фэхъугъ. А художественнэ ек1ол1ак1эм къыпкъырык1ызэ, ц1ыфымрэ ар къэзыуцухьэрэ дунаимрэ зэдиштэхэу къетых тхак1ом.